钦定古今图书集成/明伦汇编/氏族典/第302卷 > 梁肃
## 钦定古今图书集成/明伦汇编/氏族典/第302卷 > 梁肃

按《唐书苏源明传》：“源明雅善杜甫、郑虔，其最称者元
结、梁肃。肃字敬之，一字宽中，隋刑部尚书毗五世孙，
世居陆浑。建中初，中文辞清丽科，擢太子校书郎。萧
复荐其材，授左拾遗，修史，以母羸老不赴。杜佑辟淮
南掌书记，召为监察御史，转右补阙，翰林学士、皇太
子诸王侍读，卒。”

===梁崇义===按《唐书梁崇义传》：崇义，京兆长安人，以概量业于市，
力能舒钩，后为羽林射生，事来瑱，沉默寡言。瑱朝京
师，分诸将戍福昌、南阳。瑱诛，戍者溃，崇义自南阳勒
众还襄州，与李昭、薛南阳相让为长，众曰：“非梁卿莫
可。”遂总其军，杀昭及南阳，胁制众心，代宗因即拜节
度使。建中元年，李希烈请讨之，崇义惧，整饬军旅，跋
扈甚，谏者多死，朝廷以不疑示天下，乃加同中书门
下平章事。遣御史张著以手诏召崇义，崇义拒诏，帝
命李希烈率诸道兵进讨。崇义使翟崇晖、杜少诚战
蛮水，折北至涑口，大败，二将降。希烈宠之，使部降兵
徇襄阳，约百姓按堵。崇义闭壁，守者斩关出，不可止，
乃与妻赴井死，传首京师。崇义孙叔明，养于李纳，后
从刘悟为昭义将，从谏死，遣进旄节，有诏诛之。